b'\n_START_ARTICLE_\nBiserica fortificat\xc4\x83 din Feldioara, Bra\xc8\x99ov\n_START_SECTION_\nLocalitatea\n_START_PARAGRAPH_\nFeldioara (\xc3\xaen maghiar\xc4\x83 F\xc3\xb6ldv\xc3\xa1r, \xc3\xaen traducere Cetatea de P\xc4\x83m\xc3\xa2nt, \xc3\xaen german\xc4\x83 Marienburg, \xc3\xaen traducere "Cetatea Mariei", \xc3\xaen latin\xc4\x83 Castrum Sancte Maria) este o localitate \xc3\xaen jude\xc8\x9bul Bra\xc8\x99ov, Transilvania, Rom\xc3\xa2nia. Este re\xc8\x99edin\xc8\x9ba comunei Feldioara_NEWLINE_Face parte din regiunea istoric\xc4\x83 \xc8\x9aara B\xc3\xa2rsei, afl\xc3\xa2ndu-se la cca. 500 m deasupra nivelului m\xc4\x83rii. Numele rom\xc3\xa2nesc al localit\xc4\x83\xc8\x9bii este derivat din maghiar\xc4\x83, F\xc3\xb6ld-V\xc3\xa1r, care \xc3\xaenseamn\xc4\x83 cetate de p\xc4\x83m\xc3\xa2nt. Denumirea german\xc4\x83 Marienburg \xc3\xaenseamn\xc4\x83 cetatea Mariei, cu referire la Fecioara Maria, patroana Ordinului cavalerilor teutoni. Cetatea de la Feldioara este cea mai important\xc4\x83 fortifica\xc8\x9bie ridicat\xc4\x83 de cavalerii teutoni \xc3\xaen Transilvania. _NEWLINE_Localitatea este atestat\xc4\x83 documentar \xc3\xaen anul 1240, sub numele de Castrum Sancte Maria. Evolutia asez\xc4\x83rii, atestat\xc4\x83 de documente, este urm\xc4\x83toarea: 1370 Castrum Mariee, apoi Villa (1378), oppidum nostrum (regis) 1392, civitas nostra (regis) 1413 civitas, din nou oppidum 1427, 1808 Cetatea de p\xc4\x83m\xc3\xa2nt \xc8\x99i, din 1854, Feldioara.\n_START_SECTION_\nBiserica\n_START_PARAGRAPH_\nBiserica evanghelic\xc4\x83 este situat\xc4\x83 \xc3\xaen estul localit\xc4\x83\xc8\x9bii. Conform tip\xc4\x83riturilor \xc8\x99i tradi\xc8\x9biilor istorice, sediul principal al Ordinului teutonilor din \xc8\x9aara B\xc3\xa2rsei se g\xc4\x83sea aici \xc3\xaentre 1211 - 1225. Biserica este construit\xc4\x83 \xc3\xaen stil gotic, pe temeliile bazilicii de la sf\xc3\xa2r\xc8\x99itul secolului al XIII-lea. Biserica a fost edificat\xc4\x83 de c\xc4\x83tre coloni\xc8\x99tii sa\xc8\x99i, imediat dup\xc4\x83 plecarea cavalerilor teutoni din cetatea de pe deal \xc8\x99i al c\xc4\x83ror sediu fortificat se afla aici._NEWLINE_Bol\xc8\x9bile ini\xc8\x9biale ale celor trei etaje ale cl\xc4\x83dirii au fost demolate, fapt care a facilitat crearea de deschideri laterale dinspre nava central\xc4\x83 spre navele laterale. Biserica a fost ulterior distrus\xc4\x83 de c\xc4\x83tre t\xc4\x83tari \xc3\xaen 1241 \xc3\xaen prima lor incursiune \xc3\xaen \xc8\x9aara B\xc3\xa2rsei. Urmele vechii biserici au identificate cu ocazia ridic\xc4\x83rii casei aflate la nr. 75 din sat. Spre sf\xc3\xa2r\xc8\x99itul secolului al XIII-lea, comunitatea s\xc4\x83seasc\xc4\x83 cre\xc8\x99te o dat\xc4\x83 cu venirea \xc3\xaen localitatea a unui nou val de coloni\xc8\x99ti. Ca urmare, s\xc4\x83tenii construiesc o a doua biseric\xc4\x83 \xc3\xaen jurul anului 1280 \xc3\xaen interiorul fortificat al teutonilor. Numele ini\xc8\x9bial al bisericii a fost Heling Kreuz Kirche, \xc3\xaen traducere Biserica Sfintei Cruci, numele fiind sugerat de forma bisericii de cruce latin\xc4\x83 care avea axa central\xc4\x83 mai lung\xc4\x83 ca cea a bra\xc8\x9belor laterale. Ulterior hramul bisericii a fost schimbat, edificiul religios fiind \xc3\xaenchinat Sfintei Maria. Prima men\xc8\x9biune documentar\xc4\x83 cu acest hram este datat\xc4\x83 \xc3\xaen anul 1447 \xc3\xaentr-un document \xc3\xaen care se spune c\xc4\x83 Iancu de Hunedoara a donat bisericii veniturile unei mori de pe r\xc3\xa2ul Homorod._NEWLINE_Biserica a fost renovat\xc4\x83 adeseori ca urmare a distrugerilor care au afectat-o cu ocazia n\xc4\x83v\xc4\x83lirilor popoarelor nomade precum \xc8\x99i cutremurelor din care se remarc\xc4\x83 cel din 1838. Renov\xc4\x83rile poart\xc4\x83 amprenta epocilor \xc3\xaen care s-au efectuat, astfel c\xc4\x83, de\xc8\x99i stilul general este goticul t\xc3\xa2rziu, se mai pot vedea elemente al stilului romanic \xc3\xaen care a fost ridicat\xc4\x83 ini\xc8\x9bial. Se pot vedea, de asemenea, bazoreliefuri decorative, numite Bestiarii, \xc3\xaen stil cistercian, ordin monahal de care a apar\xc8\x9binut biserica dup\xc4\x83 anul 1240. Altarul prezint\xc4\x83 scena vindec\xc4\x83rii leprosului de c\xc4\x83tre Isus, el fiind realizat \xc3\xaen secolul al XIX-lea de c\xc4\x83tre pictorul bra\xc8\x99ovean Friedrich Mie\xc3\x9f. \xc3\x8en biseric\xc4\x83 se mai p\xc4\x83streaz\xc4\x83 o org\xc4\x83 datat\xc4\x83 \xc3\xaen secolul al XIX-lea. De asemenea, aici s-a p\xc4\x83strat biblia lui Luther, scris\xc4\x83 \xc3\xaen edi\xc8\x9bia Princeps. Biblia a fost adus\xc4\x83 \xc3\xaen Feldioara de c\xc4\x83tre Honterus, reformatorul sa\xc8\x99ilor din \xc8\x9aara B\xc3\xa2rsei.'